ยันประกันฐานะยังปึ้กไม่มีบัญชีดำ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — คปภ.เผยอีเมลลูกโซ่แบล็กลิสต์บริษัทประกัน เกิดมาตั้งแต่ปี 2548 ยันปัจจุบันคุมเข้มการเงินอย่างดี 
นางจันทรา บูรณฤกษ์ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ทาง คปภ.ได้ทำการตรวจสอบจดหมายอิเล็กทรอนิกส์ หรืออีเมลที่ส่งไปยังสมาชิกอู่กลางการประกันภัยและประชาชนทั่วไป ซึ่งมีเนื้อหาให้ระวังบริษัทประกันภัยที่ถูกขึ้นบัญชีดำแล้ว พบว่าอีเมลดังกล่าวเป็นฉบับเก่าตั้งแต่ปี 2548 แล้ว จึงอาจทำให้เกิดความสับสนให้แก่ผู้เอาประกันและประชาชนในเรื่องภาพลักษณ์ธุรกิจประกันภัยได้
ทั้งนี้ เนื่องจากในปัจจุบัน คปภ.ได้มีการปรับปรุงและพัฒนาองค์กรในหลายด้านเพื่อยกระดับการบริหารจัดการ ตลอดจนได้มีการกำกับดูแลให้ธุรกิจประกันภัยเป็นไปตามมาตรฐานสากล ภายใต้ 3 ยุทธศาสตร์หลักแล้ว ประกอบด้วย 1.ด้านการสร้างความเข้มแข็งของธุรกิจประกันภัย 2.ด้านการพัฒนาระบบประกันภัยเพื่อเศรษฐกิจและสังคม และ 3.ด้านการพัฒนาระบบบริหารจัดการให้มีความเป็นเลิศ
อย่างไรก็ตาม คปภ.ยังมุ่งเน้นการตรวจสอบและกำกับการดำเนินงานของบริษัทประกันให้มีฐานะการเงินที่มั่นคง ซึ่งการตรวจสอบความเสี่ยงภัย ด้วยการติดตามและกำกับฐานะการเงิน โดยมุ่งเน้นที่ความเสี่ยงของบริษัท และกำหนดให้บริษัทประกันมีมาตรฐานขั้นต่ำในการบริหารความเสี่ยง รวมถึงเรื่องการกำกับดูแลสินทรัพย์ของบริษัทประกัน การกำกับเงินกองทุนตามลำดับความเสี่ยง และระบบเตือนภัยล่วงหน้า เพื่อจะได้แก้ไขหรือป้องกันปัญหาขยายวงกว้างด้วย